**Radvánszky Albert, az evangélikus egyház egyetemes (országos) felügyelője**

Tartalom

[Előszó, források 1](#_Toc172306044)

[1./ „A feszes arisztokrata”. Családi háttér, iskolák, pályakezdés 2](#_Toc172306045)

[2./ „A nagyméltóságú báró úr”. Egyetemes felügyelővé választás, egyházépítő munka, viták a lelkészi és világi elem befolyásáról 5](#_Toc172306046)

[3./ Háborús évek. Az egyház jogainak védelme, próbás idők 10](#_Toc172306047)

[4./ „Albert bácsi”. A háború utáni nehéz évek, meghurcolása, élete utolsó évei 13](#_Toc172306048)

[Források és szakirodalom 18](#_Toc172306049)

## Előszó, források

*„Élete fény és árnyék volt”*

(Radvánszky Albert emléktábla szövegéből, a herédi evangélikus templomban)

Radvánszky Albert negyedszázados egyetemes felügyelői működését, egyházi és közéleti szerepét a korlátozott terjedelem miatt csak vázlatszerű ismertetésre ad módot. Életét és működését Mirák Katalinnak 2021-ben megjelent tanulmánya részletesen ismerteti.[[1]](#footnote-1) A jelen írás ezt egészíti ki. Az 2023-ik évi Radvánszky-emlékkonferencia két előadása egyetemes felügyelőségének két sorsdöntő évével részletes foglalkozott (az 1945-ös igazolási eljárással, ill. az 1948-as perrel).[[2]](#footnote-2) Ezért itt elsősorban felügyelőségének első húsz évével, ill. a fenti előadások által kevésbé érintett kérdésekkel foglalkozom.

Forrásként az MNL Országos Levéltárban elhelyezett Radvánszky-iratok szolgálnak.[[3]](#footnote-3) Az EOL-ban az egyetemes irodai és felügyelői iktatott iratokon, ill. az elnöki irattáron kívül van egy kisebb Radvánszky-iratgyűjtemény. Tanulságosak a kor két jelentős püspökének, Kapi Bélának és Raffay Sándornak az emlékiratai, feljegyzései, melyek bár szubjektív hangúak, néha személyes, kritikai éllel, de emberközelből láttatják az egyetemes felügyelő személyét, a felmerülő viták pedig az evangélikus egyháztörténet kérdéseiből fakadnak. [[4]](#footnote-4) Az EOL fotótárban a két világháború közti evangélikus közélet egyházi eseményeiről számos, főleg hivatalos fotó található.[[5]](#footnote-5)

Radvánszky működésének története érinti a 20.szd. mindmáig ideológilag, politikailag érzékeny témáit: az első világháború utáni forradalmakat, a két világháború közti rendszert, a felekezetek viszonyát (katolikus-protestáns, evangélikus-református), az II.világháború és az utáni nehéz évek kérdését. Felvetődik, hogy milyen mozgástere volt az evangélikus egyháznak e korban, mi jellemezte az állammal való kapcsolatokat.[[6]](#footnote-6) E felvetődő, eldöntetlen kérdések megoldására az általános és egyháztörténeti kutatás még keresi a válaszokat. A dolgozat elkészültéhez konzultációval és adatokkal hozzájárultak kollégáim, akiknek köszönetemet fejezem ki (Csermelyi József, Hubert Gabriella[[7]](#footnote-7), Mirák Katalin, Szappan-Kohári Csaba).

## 1./ „A feszes arisztokrata”. Családi háttér, iskolák, pályakezdés

„, *Albert báró azonban feszesebb arisztokrata maradt.”*

(Raffay Sándor püspök önéletrajzi feljegyzéseiből)[[8]](#footnote-8)

Családi háttér

Radvánszky Albertet a családi hagyomány predesztinálta az evangélikus egyház legmagasabb tisztségére. 1923-as székfoglalójában is említi, hogy nagyapja, Radvánszky Antal 1879-1881 közt már viselte e tisztséget. A Radvánszky-család régi, márkás felvidéki nemesi családként Zólyom megyében, a 13.szd-tól már ismert volt.

A család tagjai a koraújkortól többen viselték Zólyom megye alispáni tisztségét.[[9]](#footnote-9) A Radvánszkyak a 16.szd-tól a lutheri reformáció támogatói lettek és a 17.szd-i egyre súlyosabbá váló ellenreformációs nyomás ellenére, jóban-rosszban mindvégig kitartottak az evangélikus egyház mellett. Az 1687-es eperjesi vértörvényszéken az egyik családtag, Radvánszky György mártírja lett a nemzeti ügy és az evangélikus hit melletti kiállásnak.[[10]](#footnote-10) A vérengző Caraffa az elhunyt Radvánszky fejét egy vastüskére húzta, e vastüskét a család századokon keresztül emlékül megőrizte. A családtól egy időre büntetésből a zólyomradványi birtokot is elkobozták, csak 1697-ben sikerült visszaszerezni, új adományt szerezve rá, súlyos anyagi feltételek mellett. A rebellis vonalat a családban Radvánszky János vitte tovább, aki a felvidéki evangélikus nemeség színe-javával együtt a Rákóczi-szabadságharc mellé állt, a kormányzatban részt véve kincstárnok lett.[[11]](#footnote-11) Szerencsére a szabadságharc bukása után kegyelmet kapott, így megtarthatta birtokát. A család az elkövetkező két évszázadban is vezető szerepet vitt Zólyom vármegye közéletében.

A 18.században, egészen a türelmi rendeletig tartó csendes, protestánsokat fojtogató ellenreformáció viszonyai között a Radvánszky-család az evangélikusok egyik fő támogatójává vált. A Garam menti bányavárosok régiójában az 1610-es zsolnai zsinat szervezte meg a *bányai kerületet.* A kerület a lipóti üldözés idején megszűnt, a Rákóczi-szabadságharc idején néhány évre feléledt, utána újra szünetelt, egészen 1734-ig, a II.Carolina resolutióig, mikor újjáéledt.

A Radvánszky a 18.-19.szd-ban a bányai evangélikus egyházkerületnek a leggyakrabban felügyelőt adó családjává vált: öt családtag is viselte e tisztséget, időnként szinte örökletes módon. Elsőként Radvánszky János 1734-1738, őt Radvánszky György követte (1738-1760). Némi szünet után jött Radvánszky János 1785-1808, majd Radvánszky Antal 1823-1837. Az ötödik volt e sorban Radvánszky Albert már említett nagyatyja: *Radvánszky Antal* (1807-1881), aki 1848-ban, majd 1861-ben zólyomi főispán volt, 1873-1879-ig bányakerületi felügyelő. Ezt követte a már említett egyetemes felügyelőség (1879-1881), ill. ő volt az, aki 1875-ben elnyerte a bárói rangot.

Ezen Radvánszky Antal fia volt *Radvánszky János*, Albert édesapja (1854-1899), Zólyom vármegye főispánja.[[12]](#footnote-12) A család ekkora a magyar arisztokrácia elismert tagja volt. Evangélikus egyházi tisztséget is viselt: 1895-1899-ig a bányakerületi gyámintézet elnöke volt.[[13]](#footnote-13) Jánosnak három gyereke volt: közülük a legidősebb a jövendő egyetemes felügyelő, Albert (1880-1963). Radvánszky János fiatalon, 45 évesen hunyt el, elhunytát az önfeláldozó atyai szeretet okozta.[[14]](#footnote-14) Az ősi családi fészekben, Zólyomradvány családi sírboltjában lett eltemetve.

Radvánszky Albert *1880.szept.11-én* s*zületett* a Hatvan környékén fekvő, Verseghez tartozó *Pusztavarsányban*, ahol később földbirtoka és kastélya volt.[[15]](#footnote-15) A két családi ág közül az ősi birtokon megmaradt zólyomradványi-ágból származott (a másik ág a sajókazai volt). Gyerek- és ifjúkorában sokat tartózkodott a család Besztercebánya környéki nagyszabású zólyomradványi ősi kastélyában.[[16]](#footnote-16) Trianon idején e kastély is a Csehszlovákiához elcsatolt felvidéki területekhez került.

Albertnek két testvére volt: öccse, Antal (1882-1933) és húga, Karola (1884-1913).[[17]](#footnote-17) Karola báró Lindelof Henrik felesége lett, de korán, 1913-ban hamar hunyt el. Karola lánya volt Lindelof Sarolta, férjezett Khuen-Héderváry Károlyné. Mivel Radvánszky Albertnek nem nősült meg, így nem volt leszármazottja. Albert testvére Antal korán, 1933-ban elhunyt, így Albert unokahúga, *Lindelof Sarolta* maradt Radvánszky Albert legközelebbi rokona és támasza az 1945 utáni nehéz időkben (az 1963-as gyászjelentést is ő adja ki).

Iskolái

Radvánszky Albert a besztercebányai evangélikus elemi iskolába, majd a főúri családok szokása szerint az I-VI.osztályt a helyi evangélikus gimnázium magántanulójaként végezte el.[[18]](#footnote-18) Besztercebányai gimnáziumi vallástanára nem más volt, mint a későbbi híres püspök, Raffay Sándor.[[19]](#footnote-19) Raffay visszaemlékezéseiben így ír erről az 1940-es években: „Tanár koromban ismerkedtem meg báró Radvánszky Jánossal, akinek két fia, a mostani egyetemes felügyelő és a meghalt Antal báró, előttem vizsgázott a harmadik osztály tárgyaiból. Az apa rendkívül barátságos és rokonszenves ember volt, aki megtette, hogy mikor a zólyomi állomáson megtudta, hogy én is a vonaton vagyok, átjött hozzám a második osztályba és egész úton barátságosan elbeszélgetett velem. Antal báró apja szokásait örökölte, *Albert báró azonban feszesebb arisztokrata maradt.*”[[20]](#footnote-20) Raffay püspök ezen jellemzése némileg egyezik Kapi püspökével, aki emlékiratában azt írja, hogy Radvánszky Albert a legtöbbek számára elég tartózkodó személyiség volt. Közvetlen munkatársaival meghitt kapcsolatot ápolt, de másokkal hideg, merev volt. Kevesen ismerték vagy félreismerték: „pedig nemcsak a megbecsülést, hanem a szeretetet is megérdemelte.”[[21]](#footnote-21)

Radvánszky Albert is említ egy történetet a zólyomradványi kastély Rákóczi-termében folyt, vizsgákról, melyekről megjegyzi, hogy ezen alkalmak ünnepet jelentettek.[[22]](#footnote-22) Egy alkalommal Raffay Sándor tanárként egy tintafoltot ejtett a bizonyítvány kitöltésénél és mivel nem volt helyben második példány, azt a következő nap lehetett pótolni, így a vizsga eredménye egy napot csúszott. Hozzáteszi Radvánszky, hogy tanár és tanítvány a későbbiekben jól együttműködtek az egyház vezetésében. Radvánszky Albert felsőbb tanulmányait a budapesti jogi karon végezte, ahol 1902-ben államvizsgát tett.[[23]](#footnote-23) Ezután, 1902-1903-ban, egy évet tanult a mosonmagyaróvári gazdasági akadémián is. Radvánszky Albert pusztavarsányi birtokán gazdálkodott, ahol mintagazdasága és szép kastélya volt.[[24]](#footnote-24) Radvánszky ugyanakkor több pénzintézetben komoly állásokat töltött be: mint a Magyar Nemzeti Bank főtanácsosa, a hazai Általános Biztosító elnöke és több pénzintézet igazgatósági tagja.[[25]](#footnote-25)

A családi hagyományokhoz hozzátartozott a politikai és a közéletben való részvétel is. Radvánszky 25 éves korától a Szabadelvű párt - később a Nemzeti Munkapárt - tagja volt. Családi, örökös jogon 1905-től a főrendiházi tag, majd 1918 előtt már a főrendiház jegyzője volt. Társadalmi aktivitása a nemesi családoknál jellemzően alakult: 1909-ben kamarási méltóságot kapott[[26]](#footnote-26), 1910-től a johannita rend tagja (akkor még csak nemesek lehettek tagok), amelyben 1923-től a magyarországi osztály helyettes kommendátora tisztséget viselte.[[27]](#footnote-27) Az első világháborúban Radvánszky a Magyar Vöröskereszt olasz fronton működő képviselője és mint ilyen 1918 augusztusában hadi érdemkeresztet kapott.[[28]](#footnote-28)

## 2./ „A nagyméltóságú báró úr”. Egyetemes felügyelővé választás, egyházépítő munka, viták a lelkészi és világi elem befolyásáról

Egyházi tisztségei egyetemes felügyelővé választásáig

A családi hagyománynak megfelelően Radvánszky Albert korán bekapcsolódott az egyházi közéletbe is. Végigjárva az egyházigazgatási szintek fokozatait: gyülekezeti, egyházmegyei majd országos tisztségeket is betöltött ill. különféle evangélikus egyházi egyesületek vezetőjeként is működött. A galgagyörki gyülekezetben 26 évesen lett gyülekezeti felügyelő. Különösen kötődött az Egyházasdengeleg filiájaként működő herédi gyülekezethez.[[29]](#footnote-29) A herédi templomban külön padja volt, amely mint „bárói pad”, máig megvan. Ma ebben a templomban van az ország egyetlen Radvánszky Albert emléktáblája.

Radvánszky később a nagylétszámú, befolyásos pesti magyar egyháznak lett másodfelügyelője, 1915-ben a budapesti egyházmegye felügyelője is lett. Két országos szervezettségű egyházi egyesületnek is elnöke volt, amely elősegítette országos egyházi szinten való ismertségét: a Luther Társaság a könyvkiadást és iratterjesztést végezte, az Egyetemes Gyámintézet pedig az egyházi önsegélyezés (pl. templomépítés és javítás) fontos szervezeteként működött (1921.nov-10-től lett ennek elnöke Radvánszky). Az Egyetemes Gyámintézet korábbi elnöke 1887-1906-ig báró Radvánszky Béla volt.[[30]](#footnote-30)

Innen már egyenes út vezetett 1923-ig, mikor a 43 éves Radvánszky Albertet az evangélikus egyház legmagasabb világi tisztségébe, egyetemes felügyelővé választották. Megválasztásának körülményeit a történeti Magyarország összeomlása és vele az evangélikus egyház részekre szabdalása határozta meg. [[31]](#footnote-31) Az utolsó háborús évben, 1918-ban egyetemes felügyelővé választott báró Solymossy Lajosnak (1865-1928) Arad környékén, Apatelken volt földbirtoka, lakóhelye. Ez a terület 1918-19 fordulójától véglegesen román megszállás alá került, így Solymossy akadályoztatása miatt éveken keresztül nem tudott bekapcsolódni az egyházvezetés munkájába, 1922-ben lemondani kényszerült.[[32]](#footnote-32)

Az ilyen módon megüresedett tisztségre választották meg 1923-ban Radvánszky Albertet. A választás hátteréről Raffay püspök visszaemlékezéseiben megjegyzi, hogy a bányakerület felügyelőjének, Zsigmondy Jenőnek is lett volna esélye a tisztségre. A bányakerület mégis inkább Radvánszkyt támogatta, akit így meg is választottak.[[33]](#footnote-33) Raffay püspök, aki az 1920-as években a közéletben és az evangélikus egyházban, pl. a külkapcsolatok építése terén jelentős szerepet játszott, az első évtizedben Radvánszky Alberttel közeli, jó munkakapcsolatban állt. Raffay megjegyzi, hogy később, mikor Kapi Béla püspök átvette a külügyeket, majd az egyház rangidős püspökévé vált, Raffay és Radvánszky viszonya kimértebbé, hivatalosabbá vált.[[34]](#footnote-34)

Székfoglaló beszéd, egyházépítő munka

Az egyetemes felügyelői tisztséget a 18.szd. közepétől hagyományosan – és majdnem kivétel nélkül folyamatosan - az evangélikus főnemesség egy-egy kiváló tagja viselte.[[35]](#footnote-35) Radvánszky ennek a hagyománynak megfelelően került e tisztségbe és ma már tudjuk, hogy a történelmi osztályból utolsóként töltötte ezt be. Tisztségét meglehetősen hosszú ideig, éppen negyedszázadig töltötte be. Átfogta ez a két világháború közti, a II.világháború alatti kort és az azt követő három évet. Sorsfordító kor volt ez, amelyben valóban fény és árnyék váltotta egymást.

Radvánszky Albert 1923.márc.22-én a Deák téri templomban tette le a hivatali esküt, és tartotta meg nagyívű *székfoglaló beszédét*.[[36]](#footnote-36) Ebből egy komoly egyházépítői program bontakozik ki, összefoglalva az akkor korszerűnek tartott egyházépítési és -vezetési irányelveket. Tkp. nemcsak az ő személyes programjának, hanem az egész evangélikus egyház programjának is tekinthető. A székfoglalóban megnevezett célok, „sarokkövek” jelentőségét továbbá az adja, hogy nem maradt meg a kívánságok szintjén, hanem az elkövetkező évtizedekben sok minden meg is valósult belőlük. Annak ellenére, vagy talán éppen azért érdekesek ezek az eredmények, mert Radvánszky nem könnyű helyzetben vette át az egyház vezetését, Trianon és a forradalmak utáni időszakban. De talán éppen ez a rendkívüli időszak volt az oka azoknak a rendkívüli erőfeszítéseknek, összefogásnak, ami a két világháború közti egyházra jellemző volt.

A székfoglaló beszéd utalt a trianoni tragédiára, a veszteség fájdalmára, a hiányzó gyülekezetekre és intézményekre. Talán nem véletlen, hogy az egyetemes felügyelői irattár őrizte meg a *besztercebányai evangélikus gimnázium „trianoni zászlóját*”. Sokáig az iratok közt hevert, tárgyi mellékletként egy csomagba zárva a besztercebányai evangélikus gimnázium zászlójának néhány darabja. Besztercebánya cseh megszállásakor rejtették el és több darabra vágva mentették át a határon az iskola diákjai és családjaik.[[37]](#footnote-37) Egyikük aztán emlékbe eljuttatta a zászló nála levő darabjait Radvánszky felügyelőnek. Ma ez Deák téri evangélikus múzeum állandó kiállításán van kiállítva.[[38]](#footnote-38)

Radvánszky székfoglalójának egyik sarkalatos tétele volt az egyház törvényes jogainak védelme. Történeti példákra hivatkozva utalt az evangélikus egyház „féltékenyen őrzött autonómiájára”. Egyetemes felügyelő hivatali elődei közül példaképként emelte ki Zsedényi Edét, aki még tiszakerületi felügyelőként 1860-ban kiállt a protestáns pátens egyházi autonómiába való beavatkozása ellen, vállalva az osztrák hatóságok retorzióit.[[39]](#footnote-39) De hivatkozott nagyatyjára, az ugyancsak egyetemes felügyelői tisztséget viselt Radvánszky Antalra (1879-1881) is.

Radvánszky beszédében bírálóan utalt az első világháború utáni forradalmi idők szélső radikalizmusára: a „destruktív haza- és hitromboló irányzatokra”. Az egyháznak a szektákkal szemben felvéve a küzdelmet az ige egyházává kell válni, ahol kiemelkedő feladatot jelent a misszió és a szórványgondozás. Az egyház ne rideg lelkészi hivatalokból álljon, de mégis legyen jól adminisztrált.

Trianon és a forradalmak csapásai „sorstársakká” tették az államot és az egyházakat. A cél az volt, hogy ellensúlyozzák a baloldali eszmék terjedését, részt vállaljanak a nemzetnevelésben, a társadalmi építkezésben, vállvetve küzdjenek a nemzeti öneszmélésben.[[40]](#footnote-40) Ez is magyarázza azt a fontos szerepet, jelentős állami támogatást, iskolafejlesztést, amelyet a történelmi egyházak kaptak az államtól. Talán evvel az érdekközösséggel érthető meg jobban az a szoros együttműködés, amelyet a két világháború közti egyházak és az állam között látunk. Melyet aztán a II.világháború utáni rendszer mélységesen elítélt, célul kitűzve az egyház és állam rigorózus szétválasztását.

Radvánszky felügyelősége, az a kor, amelyhez legfelső szinten nevét adta, a háború kitöréséig az evangélikus egyház *virágzó, építkező korszaka* volt. 1929-ben került az egyetemes egyházhoz a kiskartali Podmaniczky-Degenfeld könyvtár 28ezer kötetnyi anyaga, bútorokkal együtt.[[41]](#footnote-41) De fontos volt a nyugdíjintézet létrehozása, ill. a protestáns tábori püspökség felállítása is. Az 1930-as év két vonatkozásban is csúcspontot jelentett. Ekkor történt a soproni evangélikus teológiai fakultás új épületének ünnepélyes átadása, állami ünnepélyes körülmények között, Horthy kormányzó jelenlétében.[[42]](#footnote-42) Az 1930-as évben, az akkor 50 éves Radvánszky Albert részére érdemeiért a kormányzó magyar királyi titkos tanácsosi méltóságot adományozott.[[43]](#footnote-43) Amúgy Radvánszky az evangélikus egyház egyetemes felügyelőjeként 1927-1944-ig tagja a volt a felsőháznak, annak 1935-től alelnöke.[[44]](#footnote-44)

Termékeny időszak volt ez az evangélikus egyház *külföldi kapcsolatai* szempontjából is. A kiindulópont a trianoni békekötés mélypontja és az országnak a forradalmak utáni évek nemzetközi elszigeteltsége, a háború utáni anyagi és társadalmi elszegényedés volt. Ebből a nehéz helyzetből való kitörés nemcsak egyházi, hanem nemzeti érdek is volt, hiszen minden szál, amit a jelentős nemzetek egyházaihoz sikerült kötni, újabb lehetőségeket, ablakokat nyitott és javította az ország nemzetközi hírnevét is. A nemzetközi egyházi kapcsolatkeresés tere is kitágult: a korábbi, hagyományos németközpontúság után arra törekedtek, hogy az észak-európai (skandináv) és az angolszász evangélikus és protestáns egyházak és országok felé is nyissanak. A trianoni nyomorúság közepette, pl. a menekült teológia fenntartása és más célok szempontjából igen fontos volt az amerikai evangélikusok jelentős anyagi támogatása.[[45]](#footnote-45)

A magyar evangélikus egyháznak sikerült bekapcsolódnia az ekkor szerveződő lutheránus világszervezet munkájába. Ugyanakkor általános protestáns és ökumenikus mozgalmak, szerveződések is megindultak. Nemzetközi egyházi szervezetek vezető testületeit hívták meg Magyarországra: 1927-ben a Lutheránus Világgyűlés végrehajtó bizottságát, 1928-ban az *Internationaler Verband zur Verteidigung und Förderung des Protestantismus* bizottság vezetőségét. A koppenhágai II.Lutheránus Világgyűlés 1929-ben Radvánszkyt alelnökévé választotta.[[46]](#footnote-46) Radvánszky képviselte Augsburgban, 1930-ban a magyar egyházat az ágostai hitvallás ünnepségén. A hitrokoni kapcsolatok és a magyar-német sorsközösség ápolására Radvánszky 1931-ben Berlinben a 42milliós német evangélikus egyház meghívására tett látogatást, melynek során Hindenburg elnök is fogadta.

Viták az egyetemes egyház szerepéről és a lelkészi és világi elem súlyáról

Az eredményeket, az építkezést időnként persze belső viták kísérték az evangélikus egyházon belül. Az egyetemes egyház szerepe nőtt avval, hogy Kuthy Dezső egyetemes főtitkár vezetésével az Üllői úton egyetemes egyházi iroda létesült.[[47]](#footnote-47) Az egyetemes felügyelői hivatal máig megmaradt, tekintélyes mennyiségű rendezett iktatott iratsorozata kiterjedt működésről tanúskodik. A fontosabb ügyeket Radvánszky maga intézte, ezekből egy második, szűkebb iratsorozat, az elnöki iratok keletkeztek (1923-1936, 23 doboz).[[48]](#footnote-48)

Az egyetemes egyház szerepének növekedését az évszázados történelmi múlttal rendelkező egyházkerületek némi fenntartással szemlélték, a protestáns hagyományokkal ellentétes, „gyanús centralizmust” láttak benne. Kapi püspök így fogalmazta meg fenntartásait: „Számomra az egyetemes egyház mindig nehéz tétel volt. Sohase szerettem, nem is bíztam benne, féltem is tőle. Mindig a parancsolni és intézkedni akaró hatalmat kellett látnom benne, mely az egyházkerülettel rendelkezik és ennek áldozataiból igyekszik alkotásokat létesíteni és ezeknek munkájából élni.”[[49]](#footnote-49)

Az 1934-37-es zsinat új egyházalkotmányt (törvénykönyvet) hozott létre, amiben az egyházigazgatás egyes elemeit korszerűsítették. Az egyházkerületek székhelye addig változó helyeken volt, azaz a mindenkori püspök lelkészi állomása volt a székhely. A püspöki hivatalok korszerű működése érdekében a négy egyházkerületnek állandó székhelyet jelöltek ki: a Bányakerületnek Budapest, a dunántúlinak Győr, a dunáninneninek Balassagyarmat, a Tiszakerületnek pedig Nyíregyháza lett a székhelye.

A lelkészi és világi elem egyházvezetésben betöltött szerepéről, súlyáról is voltak viták. Az evangélikus egyháztörténet korábbi szakaszaiban, az ellenreformáció idején nagy szükség volt a nemesség támogatására a katolikus és Habsburg-állami elnyomással szemben. Gyülekezeti és más szinteken az evangélikus egyház szerény anyagi lehetőségei miatt is szükség volt a nemesi, földbirtokosi, és jómódú elemek patrónusi támogatására: hiszen templomot, iskolát, parókiát építeni, felújítani „drága mulatság” volt. A két világháború közti időben a gyülekezeti és más felügyelői tisztségeket sokszor a nem is a gyülekezet területén élő „nadrágos emberek” (földbirtokosok, tisztviselők, értelmiségiek) viselték, melyről már 1945 előtt is voltak viták.[[50]](#footnote-50)

Az 1934-37-es zsinaton is előkerült a protestáns egyházakban időnként fellobanó vita arról, hogy mekkora legyen az egyházvezetésben a *lelkészi és világi elem befolyása*. A lelkészek felvetették az egyházegyetem ikerelnökségének az egyenjogúsítását. Azzal érveltek, hogy mennyire nem szerencsés, ha az egyház vezetését egyszemélyben egy világi személy látja el. Radvánszky és hívei azonban a történelmi hagyományokra hivatkozva ragaszkodtak az egyetemes felügyelő vezető funkciójához, csorbítatlan jogköréhez. Kapi szerint Radvánszky ebben a kérdésben szűk látókörű, történeti fantázia nélküli ember volt.[[51]](#footnote-51) „Ekkor láttam meg nagy erényei mellett egyik nagy hibáját: nem értette meg a történelem szavát. Elrobogott feje felett az idő és ő évszázadok előtti történeti nosztalgiában élt, a történelmi feladatok meglátása és teljesítése nélkül.”[[52]](#footnote-52)

Az egyházvezetés legfelső szintjén a lelkészi-világi paritás elvét nem sikerült a zsinati törvények közé felvenni: „Az egyházegyetem egyházi és iskolai felügyelője kormányozza és képviseli az evangélikus egyházat”.[[53]](#footnote-53) Az élet és a gyakorlat mégis a világi-lelkészi elem befolyásának kiegyenlítődése felé tartott. Kapi megfogalmazásában: „A lelki és egyházi követelések és törekvések elementáris erővel törtek elő, még az első sorban álló jogászok csapatát is megingatta.”[[54]](#footnote-54) Az egyetemes felügyelő elsőségének megőrzése mellett az egyház lelki vezetőjévé a rangidős püspök („hivatalra nézve legidősebb püspök”) vált.[[55]](#footnote-55) A zsinat utáni 11 évben, 1937-1948 között az egyházat ténylegesen ketten képviselték, Kapi Béla dunántúli püspök és Radvánszky Albert egyetemes felügyelő.

Radvánszky pénzügyi jártasságát azonban maga Kapi püspök is elismerte: „különösen a pénzügyekben volt jártas és előrelátó. Több banki igazgatótanácsi tagsága révén jártas volt a pénzügyi életben, amelyet jól kamatoztatott az egyetemes egyház gazdálkodásában. Az egyetemes egyház pénzügyeit nemcsak megfelelően intézte, hanem ügyes pénzügyi politikával tudta biztosítani terveinek kivitelét és az egyetemes egyház szükségleteinek fedezését.”[[56]](#footnote-56)

Az egyházigazgatás szempontjából a gyakorlat, és a helyzet adta szükség is létrehozott amúgy a törvények között nemigen szereplő testületeket. Ilyen „informális fórumnak” számított az elnökségi értekezlet, amely már az első világháború utáni nehéz években megjelent, majd ehhez társult a II.világháború alatt és után a püspöki értekezlet. A felgyorsult, válságokat, súlyos megpróbáltatásokat hozó időszakokban a gyakrabban, havonta ülésező püspöki értekezletek gyorsabban tudtak reagálni, mint a pl. évente ülésező, nagylétszámú közgyűlések.

## 3./ Háborús évek. Az egyház jogainak védelme, próbás idők

*„Egyházunk nem mondhat le ősi jogáról”[[57]](#footnote-57)*

Az egyház jogainak védelme

A II.világháború alatti egyre nehezedő viszonyai közepette az evangélikus egyházat többféle nyomásgyakorlás érte. Részben belföldi, belpolitikai jellegű volt ez, avagy más felekezetek oldaláról jelentkezett. Még súlyosabb volt a hatalmas német szövetséges részéről jelentkező nyomás. E tekintetben az egyház „ősi jogainak” védése az adott helyzetben egyre inkább egyet jelentett a *nemzeti érdekek* védelmével, sőt 1944-45-ben a helyzet súlyosbodásakor az ellenállással. Az erőviszonyokra és a kényes diplomáciai helyzetre tekintettel az egyház felső vezetésének ezen ügyekben igen óvatosan és diplomatikusan kellett eljárnia.

Radvánszky közéleti szereplésének a csúcsa kétségtelenül *koronaőri* tisztsége volt. Ez már a baljós háborús évekre esett, hiszen 1942.dec.18-tól töltötte be. A Radvánszky-család már volt, aki viselte ezt a tisztséget: Albert nagyapja testvérének a fia, báró Radvánszky Béla 1895-1906-ig volt koronaőr.[[58]](#footnote-58) A jogszokás szerint a két koronaőr közül az egyik protestáns volt, amit felváltva egy református ill. egy evangélikus főúr töltött be. A református koronaőr elhunyta után egy evangélikusnak kellett tehát következnie, de belpolitikai megfontolások miatt felvetődött, hogy mégis egy erdélyi református főúr töltse ezt be. Radvánszky azonban az evangélikus egyház jogaira hivatkozva elzárkózott ez elől, hiszen ez a tisztség az evangélikus egyháznak az ősi jogok alapján járt.[[59]](#footnote-59)

Raffay Sándor visszaemlékezéseiben megemlíti, hogy politikai háttérbeszélgetések során Radvánszkyval szemben kifogásként hozták fel, hogy túl sok igazgatósági tagságot visel, le kéne azokról, vagy egy részükről mondania, mert nem összeegyeztethető egy ilyen zászlósúri méltósággal. Raffay az ügy kapcsán egy bíráló megjegyzést tett, hogy Radvánszky a koronaőri tisztség elfoglalása után mégsem mondott le az igatósági tagságairól, melyből azt a tanulságot vonta le, hogy az önzetlenség manapság kiveszni látszik az egyháztagság köréből.[[60]](#footnote-60)

Azonban ennek cáfolataként éppen azt látjuk, hogy hogy Radvánszky Albert jelentős adományt tett a Fébé javára. Radvánszky édesanyját a Fébé-ben ápolták, akinek elhunyta alkalmából, 1943.máj.24-én a Fébé ápolásáért hálaképpen nagylelkű támogatást tett: 1000 pengőt adományozott a háborús években *Pesthidegkúton* épülő Fébé anyaház temploma oltára felszerelésére.[[61]](#footnote-61) A Fébé diakonissza anyaház építése 1940-ben elkezdődött: ez évben elkészült az alagsor, 1941-re az emelet lakószobákkal és letették a templom alapkövét is. 1942-re a középszárny is felépült, az altemplommal, amely fölé tervezték a templomot, karzattal. 1943-tól azonban a templom elkészültét a háború és az utána jövő nehéz évek akadályozták. Az 1950-ben még mindig félkész volt állapotban levő templom felépítését csak 1955-re sikerült befejezni, Bretz Gyula tervei alapján.[[62]](#footnote-62) *„Az oltárt a kereszttel és a felette levő ólomüveg ablakot Radvánszky Albert felügyelő adományozta. Az oltár és a fakereszt között stilizált hármashalom volt, ebből nőtt ki a kereszt. Rajta a felirat az adományozó nevével”*.[[63]](#footnote-63)

Az evangélikus egyház tulajdonában lévő, 1844 óta ajándékozás útján folyamatosan birtokolt Luther Márton eredeti, sajátkezűleg írt, 1542-ből származó *végrendeletét* német részről akarták megszerezni. Egyre magasabb szintű politikai támogatással jelent meg az a törekvés, hogy a végrendelet kerüljön vissza Németországba.[[64]](#footnote-64) Az egyetemes egyház vezetői, Kapi püspök és Radvánszky egyetemes felügyelő 1941 jún.26-án Oskar Thulin professzornak, a wittenbergi Luther-múzeum igazgatójának írt levelükben aztán végérvényesen közölték: nem adhatják át a végrendeletet, mert az adományozó szerint azt elidegeníteni nem lehet. A diplomatikus, de határozott állásfoglalás némi homályos utalást tett arra, hogy háború utáni, nyugodtabb helyzetben visszatérhetnek a kérdésre. A végrendelet védelme az akkori helyzetben egyfajta ellenállásszámba ment.

Még súlyosabb politikai ügynek számított az egyházon belüli németek kérdése. Néhány német érzelmű lelkész és tanár 1942-ben *Memorandum*-ban fordult az egyházvezetőséghez, amelyben több jogot követeltek a németnyelvű egyháztagoknak.[[65]](#footnote-65) Az egyházszervezeten belül külön német igazgatási egységet követeltek, amely az egyház egységét veszélyeztette. Vezető egyházi testületek tárgyalták az ügyet, sőt több, memorandumot bíráló publikáció is született.[[66]](#footnote-66) Az egyházi vezetőség az egyház területi egységéhez ragaszkodva állhatatosan ellenállt e követeléseknek. Ezt azonban megint csak a nyílt konfliktust kerülve, időnyerő stílusban tette, tekintettel a nyomasztó német szövetségesre.[[67]](#footnote-67)

1944: a „próbás idők”

Radvánszkynak talán tudomása lehetett a Kállay-kormány (és esetleg a Horthy-körök) nyugati hatalmak felé való tájékozódásáról. Ennek része volt Radvánszky Albert unokaöccsének, Radvánszky Antalnak (1908-1996) a titkos kiküldetése. A nemzeti bank vezértitkáraként még az 1944 márciusi német megszállás előtt a semleges Svájcba távozott.[[68]](#footnote-68)

Az 1944 márciusi német megszállással, a front közeledtével a háborús és politikai helyzet tovább súlyosbodott. A *zsidóság elhurcolása*, deportálása miatt az egyházvezetőséghez áradtak a segélykérő levelek.[[69]](#footnote-69) A két protestáns egyház tiltakozásáról 1944.júliusában egy közös pásztorlevél kiadását határozta el az evangélikus és református egyház, de ennek kiküldését a Sztójay-kormány megakadályozta. Ez ügyben az evangélikus egyház vezetősége, Kapi püspök és Radvánszky felügyelő többször tárgyalt Leányfalun Ravasz László református püspökkel. Bizonyos, korlátozott eredményeket csak a megkeresztelt, zsidó származású egyháztagok védelmében sikerült elérni.[[70]](#footnote-70)

Érdekes részletről számol be 1944-ből Kapi püspök: Laszkáry Gyula dunáninneni kerületi felügyelő temetésére utaztak együtt Radvánszky felügyelővel. A budapesti bombázások miatt később indultak és útközben is többször igazoltatták őket, így időben való megérkezésük kérdésessé vált. A késés miatt Radvánszky azonban nem idegeskedett, Kapi viszont ragaszkodott az egyházi szolgálatok pontosságához.[[71]](#footnote-71)

Az 1944 őszére Budapesthez közeledő szovjet hadsereg tudatosította, hogy immár maga az egyház és tagjai is veszélybe kerülhetnek, akár maguk üldözöttekké is válhatnak. Az egyházvezetőség a svéd vöröskereszttel összefogva intézkedéseket tett, *svéd diplomáciai védelmet* szerzett egyes egyházi objektumok számára.[[72]](#footnote-72) Létrehoztak egy protestáns segélyirodát, amelyet a Radvánszky Albert egyetemes felügyelő és Vargha Sándor egyetemes főtitkár vezetésével működtettek.[[73]](#footnote-73)

Az 1944 októberi sikertelen kiugrási kísérlet után a hatalmat átvevő nyilas miniszterelnök, Szálasi Ferenc miniszterelnöki eskütételénél a legitimitás látszata miatt a *koronaőröknek* meg kell volna jelennie. Radvánszky azonban beteget jelentve távol maradt a 1944.nov.4-i a közjogilag nagyon vitatható legitimitású eseménytől (ami az adott helyzetben finom stílusú ellenállásnak is vehető). Radvánszky – Perényivel együtt – mint koronaőrök 1944 decemberben tiltakoztak Szálasinál, hogy hozzájárulásuk nélkül szállíttatta el a koronát Veszprémből a nyugati határszélre. Nem rajtuk múlt, hogy törekvésüket nem koronázta siker és nem tudták megakadályozni a korona külföldre vitelét.[[74]](#footnote-74)

## 4./ „Albert bácsi”. A háború utáni nehéz évek, meghurcolása, élete utolsó évei

*„Egyházunk a gyűlölet és ellenséges indulat kereszttüzébe került.”*

(Kapi Béla)[[75]](#footnote-75)

Az „árnyék”

Radvánszky egyetemes felügyelőként eltöltött utolsó három év, a teljes háború utáni korszak életének nehéz időszakához tartozik. Evvel a korszakkal két a Radvánszky-emlékkonferencia két másik referátuma foglalkozik, így csak utalok az eseményekre. Szinte szimbolikusnak mondható, hogy a II.világháborús front eseményei kapcsán vagy utána Radvánszky *pusztavarsányi kastélya* elpusztult, így mára már csak emléke maradt meg.[[76]](#footnote-76) A történelmi osztály tagjainak egyházi vezető szerepe az 1945-ös radikális fordulat, a régi rendszer összeomlása miatt valóban anakronisztikusnak, nem fenntarthatónak tűnt.

A háború utáni időszak politikai viszonyaira jellemző módon Radvánszkyt egy politikai cikk - a valóságtól eltérően - éppen avval vádolta, hogy részt vett a Szálasi-eskütételen. Egy ilyen vádaskodó cikk azonban az akkori viszonyok között valódi feljelentésnek is beillett. Munkahelye *igazoló eljárásának* több hónapi procedúrájára volt arra szükség, hogy Radvánszky magát a vádak alól tisztázza. A vádak alóli tisztázásra pedig nemcsak magának Radvánszkynak volt szüksége, hiszen magas egyházi tisztsége miatt az egyháznak is.[[77]](#footnote-77)

A háború utolsó és az azt követő hónapokban evangélikus lelkészeket és más egyházi tisztségviselőket is ért zaklatás, üldözés. A háború után, 1945 májustól 1946 márciusig a politikai rendőrség letartóztatta *Túróczy Zoltán* püspököt, aki ellen népbírósági pert indítottak. Túróczy sorsa bizonytalanná vált: az egyházvezetőség is tanácskozott, hogy milyen utat kövessenek Túróczy ügyében. Kapi püspök beszámolt róla, hogy volt szó arról, ha lemond, megszüntetik az ellene indított pert. Radvánszky pártolta, Kapi és Ordass püspök ellenezte a kompromisszumot, javasolva, hogy Túróczy tartson ki (ez utóbbi utat választották).[[78]](#footnote-78)

Radvánszky Albert, mint az evangélikus egyház egyetemes felügyelője több alkalommal, szóban és írásban is szorgalmazta, követelte az evangélikus egyházi személyek üldözésének, számonkérésének megszüntetését, korlátozását. 1945.máj.18-én Radvánszky Teleki Géza miniszternél a különösen a Békés megyében és a monori járásban előforduló, evangélikus egyháziakat üldözés ellen tiltakozott. 1948.máj.28-án a református és evangélikus egyház részéről Ravasz László püspök ill. Radvánszky Albert felügyelő közös memorandumot adott át Dálnoki Miklós Béla miniszterelnöknek. A panaszok sorában elsősorban a letartóztatott lelkészek ügyében próbáltak enyhítést elérni.[[79]](#footnote-79)

A háború után újra előkerült az egyetemes egyház vezetésének korábbi vitatott kérdése. Az egyház súlyos helyzetben volt, és maga Radvánszky felügyelő látta be, hogy az élet maga követeli a korábbi „ikerelnökség” kérdésének megoldását. Egy tervezetet dolgozott ki és az elnökségi ülésen be is mutatta.[[80]](#footnote-80) Kapi hozzászólásában kimondta, hogy az egyetemes felügyelői jogkör, ahogy történelmileg kialakult, túllépett az idő: *„csak megfelelő reformmal lehet az egyetemes felügyelői intézményt megmenteni… az egyház Isten kegyelméből óriási átalakuláson megy át… A mostani helyzet olyan, mintha az országos ügyvédi kamara élére egy orvost állítanának.*”[[81]](#footnote-81). Ezent újításhoz azonban zsinati törvénymódosítás lett volna szükséges, így akkor még ez válhatott formális megállapodássá, de a gyakorlat már egyre inkább a kiegyenlített, az egyetemes felügyelő és a rangidős püspök egyenrangúságán alapuló egyházkormányzás felé mutatott. Az 1948 utáni fejlemények aztán még inkább a világi elem háttérbe szorulása felé mutattak, de ez már egy új korszakhoz tartozott.

Radvánszky felügyelő talán utolsó, hivatalbeli nagy beszédét *1947.ápr.25-én megtartott egyetemes közgyűlésen* mondta el. Megnyitójában visszatekintett az 1944-46-os háborús és utána jövő nehéz évekre, melyek miatt nem lehetett megtartani az évi közgyűlést.[[82]](#footnote-82) Nagyívű visszaemlékezésben vázolta azokat az apokaliptikus időket, szörnyűségeket, amibe az egyház került. Hangsúlyozta, hogy amit lehetett, az egyház és vezetősége megtett az emberség és az élet védelme, az egyház jogai érdekében.[[83]](#footnote-83) *„A hatalmon levőkkel szemben felemelte szavát az egyház minden olyan kérdésben, amelyben isteni hivatása megnyilatkozásra kötelezte. Kért és könyörgött tanácsolt és tiltakozott, észretérésre intett és Isten ítéletével fenyegetett lelkiismeretének kényszerítése szerint.”*[[84]](#footnote-84)

1948: a félreállítás

1948.jan.14-én Kapi püspök Radvánszky felügyelővel újabb memorandumot írt alá tiltakozásképen a közéletben érzékelhető események ellen.[[85]](#footnote-85) Az egyház feletti viharfelhők azonban tovább gyülekeztek, a kormány egyházra nehezedő nyomás súlyosbodott. Kapi emlékiratában előadja, hogy Radvánszky félősen, begyulladva adta elő, hogy az egyháztól az 1848-as jubileum alkalmából politikai nyilatkozatot követelnek. Radvánszky óvatosságát talán az indokolta, hogy saját és a történelmi osztály helyzetén keresztül közvetlenebbül érezte a kommunista fordulat súlyos következményeit, feltartóztathatatlan bekövetkeztét.

Az átélt nehéz évek, életkoruk, egészségi állapotuk következtében az egyház e két vezető személyiségének a helyzete a megrendült: Kapi Béla 69 éves korára és 32 éves püspökségére, egészségi állapotára hivatkozással 1948.ápr.22-én bejelentette lemondását az egyetemes egyház vezetéséről és a püspökségről is.[[86]](#footnote-86) A helyzet paradoxona volt, hogy Radvánszky épp *1948-ben* 68 évesen *jubilált*, ekkor töltötte be 25 éve az egyetemes felügyelői tisztséget. Az akkori kiélezett helyzetben, mikor a kommunisták kitűzték az egyházak megtörését a negyedszázados jubileum nyílt megünneplése valóságos provokáció számba ment volna hatalom szempontjából. Maga Rákosi tiltotta meg Radvánszky ünneplését, azt ajánlotta, hogy lépjen le a színről, *„elég öreg bútor már”.* A jubileum megünneplés tehát elmaradt, de „magánban” gyülekezetek és egyháziak sora köszöntő táviratai maradtak meg, melyben egyöntetűen az egyház népének szeretetét és tisztelet fejezték ki vele szemben.[[87]](#footnote-87)

1948 augusztus végén, szeptember elején aztán elérkezett az állami leszámolás ideje: a Rákosi-vezetés elrendelte az állami akarattal szembeszegülő, „engedetlen” evangélikus egyházi vezetők letartóztatását. Az egyetemes egyházat képviselő: Ordass Lajos püspök és Vargha Sándor egyetemes főtitkár mellett a már idős és gyenge egészségi állapotban levő Radvánszky Albert is erre a sorsra jutott. Radvánszky elfogása után, 1948.aug.28-án *lemondott* egyetemes felügyelői tisztségéről. A per tárgyalása során, szept.29-én érte a szívroham.[[88]](#footnote-88)

Aznap Radvánszky bekerült a *Fébé-kórházába*. Farkas Mária orvosnő, Fébé-főnökasszony a rendőrség felé igazolást állított ki arről, hogy Radvánszky gyógykezelés céljából van a Fébénél. A Fébé épületét azonban nem hagyhatta el a hatóságok engedélye nélkül, lényegében tehát háziőrizetbe került. A Fébé tehát egyszerre jelentett Radvánszky számára védelmet és orvosi kezelést. A 68 éves, súlyosan beteg Radvánszky ügyét elkülönítették a másik két vádlottól, Ordasstól és Varghától, akiket börtönbüntetésre ítéltek.[[89]](#footnote-89) A Radvánszky ellen folyó eljárást később megszüntették, 1950.febr.19-én költözhetett vissza Üllői út 16/b. lakásába.[[90]](#footnote-90)

Radvánszky lemondása ezért is volt jelképes, mert a volt történelmi (nemesi-földbirtokosi) osztályt azonban nemcsak az egyházi tisztségekből szorították ki, hanem a kialakuló diktatúra társadalmilag, politikailag, de anyagilag is marginalizálta őket. Az őrségváltás azonban itt nem állt meg, folytatódott a múlt rendszerhez sok szállal kötődő keresztény középosztály egyházi befolyásának csökkentésével. A kommunista vezetéssel kapcsolatban álló Dezséry László által 1948 őszén megjelentetett Nyílt levél 1948 őszén bírálta az evangélikus egyházvezetés „reakciós elemeit”: *„Egyházunk közigazgatási vonalán pedig, az egyetemes felügyelőtől kezdve a kerületi felügyelők, egyházmegyei felügyelőkön keresztül csaknem a gyülekezeti felügyelőkig ezen, Isten által megítélt rendszer felelősei és haszonélvezői.”* [[91]](#footnote-91)

Idős kora, utolsó évei 1950-1963

Radvánszky azonban nem maradhatott sokáig lakásában, mert 1951-ben elkezdődött a „budapesti kitelepítés”. Ez a Budapestről való kitiltáson kívül lényegében a „régi rendszer” embereinek üldözését, anyagi kisemmizését, vidékre telepítését jelentette.[[92]](#footnote-92) Radvánszky 1951 máj.29-én kapta meg a határozatot a Budapestről való kitiltásról.[[93]](#footnote-93) Az egyházvezetés közbenjárására azonban mentesült az alól, hogy valami távoli és alkalmatlan helyen kényszerlakhelyet jelöljenek ki számára.[[94]](#footnote-94) Radvánszky engedélyt kapott, rokonai *ábrahámhegyi* nyaralójában húzhassa meg magát. Itt jónéhány évet tölthetett, mindenesetre 1955 májusában már rokonai *felsőgödi* házában lakott.[[95]](#footnote-95) Ekkor juttatta el Radvánszky az evangélikus egyház részére családjuk becses emlékeként őrzött, az eperjesi mártír Radvánszky György mártíriumára emlékeztető vasnyársat.[[96]](#footnote-96)

*Sztehlo Gábor* a budai szeretetotthon igazgatójaként 1956.jún.22-én írt Radvánszkynak, melyben helyzete javítására az egyház segítségét felajánlja. A hajdani egyetemes felügyelőt már mint „*Kedves Albert bácsi*!” szólította meg, ami jelezte, hogy a hajdan nagyméltóságú báró tekintélyéből addigra nem sok maradt. Radvánszky 1956.jún.23-án levélben köszönte meg Vető püspöknek, hogy nehéz megélhetési körülményeiben az egyház segítségére siet.[[97]](#footnote-97) Végül 1956.szept.21-én kapta meg Radvánszky a rendőrségi engedélyt, hogy Budapesten lakhasson.[[98]](#footnote-98)

Így került Radvánszky a Budai Szeretetotthonba, ahol élete utolsó hét évét töltötte, 1956-1963-ig.[[99]](#footnote-99) Az ő akkori helyzetében ez jelentős támogatásnak számított, hiszen lakhatása, ellátása, egészségügyi felügyelete is megoldódott evvel. Talán Sztehlo Gábor érdemének is betudható ez a támogatás, hiszen ő az akkori rendszer kárvallottjainak támogatását is felvállalta.[[100]](#footnote-100) Radvánszky szeretetotthoni korszakáról, utolsó éveiről keveset tudunk. Régi ismerőseivel tartotta a kapcsolatot. Egy nemrég előkerült egy fotón az idős Radvánszky Albert néhány személy társaságában látható: Arckifejezésén látszanak az átélt nehézségek, de láthatólag tartja magát…[[101]](#footnote-101) Radvánszky Kuthy Dezső volt dunáninneni püspökkel személyes kapcsolatot tartott, akivel mint, egyetemes főtitkárral működött együtt. Kuthy unokája, Kákay István elmondásából tudjuk, hogy Kuthy Kolozsvár utcai házában Radvánszky meglátogatta őket, akit „báró bácsiként” emlegettek.[[102]](#footnote-102)

Radvánszky Albert 1963-ban, *83 éves korában hunyt el*. Gyászjelentését unokahúga, Lindelof Sarolta adta ki.[[103]](#footnote-103) Nyilván ő gondoskodott a temetéséről is, a Farkasréti temető családi sírjába.[[104]](#footnote-104) Az egyházi sajtóban az akkori körülmények között még egy nekrológ sem jelenhetett meg, az Evangélikus Élet egy-két soros rövid közleményben („minuszos hírben”) adta hírül, hogy dr.Radvánszky Albert elhunyt, egyházban betöltött szerepéről, egyetemes felügyelőségéről nem szólnak.[[105]](#footnote-105)

Utóélet, rehabilitáció

Bár Radvánszkyt jogilag 1956. decemberben az egyház rehabilitálta, de még évtizedekig, a rendszerváltásig várni kellett, míg nyíltan meg lehetett róla emlékezni. Az 1989 óta eltelt idő jelzi, hogy még ilyen körülmények között is évtizedek kellenek, hogy lassan, fokozatosan személyének történeti értékelése is megtörténjen. Születésének 110.évfordulóján, 1990 szeptemberében a johannita rend Farkasréti temetői sírjánál emlékezett Radvánszky Albertre. 1992-ben az evangélikus egyház egy csoportos lista keretében Radvánszky Albertet is rehabilitálta, immár másodszor.[[106]](#footnote-106)

Radvánszky egyháztörténeti szerepéről az egyházi sajtóban megjelent rövidebb cikkek emlékezett meg. Botta István a Keresztyén Igazságban (1990)[[107]](#footnote-107), id.Fabiny Tibor az Evangélikus Naptárban (1993)[[108]](#footnote-108), Czenthe Miklós (2007) és Mirák Katalin (2020, 2023) az Evangélikus Életben ismertette működését.[[109]](#footnote-109) Az életút alaposabb bemutatására Mirák Katalin 2021-es tanulmányában került sor.[[110]](#footnote-110) Prőhle Gergely országos felügyelő kezdeményezésére 2023-at Radvánszky-emlékévnek nyilvánították, ennek keretében Farkasréti temetői sírjánál emlékeztek, ill. az Üllői úti székházban Radvánszky-emlékkonferenciát tartottak.[[111]](#footnote-111)

A Radvánszky Albertre való emlékezés egyben alkalmat ad a történelmi osztály evangélikus tagjairól való megemlékezésre is. Akikkel a 20.szd. 2.fele különösen mostohán bánt, de akik a korábbi századokban sokat tettek az egyház fenntartása és védelme érdekében. Romba dőlt kastélyaik, elhamvadt évszázados irat- és könyvgyűjteményeik, pótolhatatlan nemzeti kincsek és egyháztörténeti értékek pusztulása kísérte ennek az osztálynak a letűntét.[[112]](#footnote-112)

## Források és szakirodalom

Levéltári források lelőhelye:

EOL: Evangélikus Országos Levéltár

MNL OL Radv.lt.: Magyar Nemzeti Levéltár Országos Levéltára, Radvánszky-családi iratok, P-szekció 1925.sz., 1-28.cs.

Szakirodalmi rövidítések

*Boleratzky 1942:* Boleratzky Lóránd: A magyarországi evangélikus egyházfelügyelői intézmény eredete és egyházjogi jelentősége, Miskolc 1932

*Böröcz Enikő 2012*: Böröcz Enikő: Egyházfő viharban és árnyékban. Ordass Lajos evangélikus hitvalló püspöki szolgálata 1945-1958, Budapest, 2012

*Centgraf 1978*: Centgraf Károly: Budától Kőszegig. Radvánszky Albert koronaőr emlékirata, in: Levéltári Szemle, 28.évf. (1978), 1.sz., 65-70

*Egyházi törvények*: A Magyarországi Ágostai Hitvallású Evangélikus Keresztyén Egyház 1934-1937.évben Budapesten tartott országos zsinatán alkotott egyházi törvények … gyűjteménye Hivatalos kiadás, szerk. Mikler Károly-Kemény Lajos, Budapest: Kellner, Budapest é.n.

*Giczi 2005*: Giczi Zsolt: Egy evangélikus püspök kora magyar társadalmáról és állami vezetőiről. Raffay Sándor önéletrajzi írásaiból, in: Acta Universitatis Szegediensis. Acta Historica, Tomus CXXIII., Szeged: 2005, 41-63

*Isó 2023*: Isó Gergely: Radvánszky Albert és az Ordass-per, in: Keresztyén Igazság, 2023/4.sz, 21-26

*Lámpás 2004*: Lámpás az oltár zsámolyán. Kapi Béla püspök feljegyzései életéről és szolgálatáról, szerk. Mirák Katalin, Sopron: Berzsenyi Dániel Evangélikus Gimnázium, 2004

*Magyarországi 1947:* A Magyarországi Evangélikus Egyházegyetem 1947. évi április hó 25.napján Budapesten tartott 1944-1946.évi egyesített rendes közgyűlésének jegyzőkönyve, Budapest: A Magyarországi Evangélikus Egyházegyeteme hivatalos kiadványa, 1947

*Magyar protestáns 1933*: Magyar protestáns almanach 1933.évre, szerk. Gegus Dániel, Budapest, 1932

*A második*, 1901: A második huszonöt év a Magyarhoni E.E.E. /Evangélikus Egyetemes Egyházi/ Gyámintézet történetéből 1885-1910, Pápa 1910

*Mirák 2021*: Mirák Katalin: „Talentumaival megáldotta, szolgálatra elhívta”. Báró Radvánszky Albert (1880-1963) evangélikus egyetemes egyházi és iskolai felügyelő élete és munkássága, in: A 20.századi magyar protestáns közéletiség arcképcsarnoka, szerk. Petrás Éva, Gondolat 2021, 131-157

*Őrállók 2006*: Őrállók. A Magyarországi Evangélikus Egyház Északi Egyházkerülete gyülekezeteinek története, szerk. Detre János, Budapest: Luther kiadó, 2006

*Trianon 2023*: Trianon és az egyházak, szerk. Zombory István, Budapest: Magyar Egyháztörténeti Enciklopédia Munkaközösség, 2023

1. *Mirák 2021* [↑](#footnote-ref-1)
2. *Isó 2023* [↑](#footnote-ref-2)
3. MNL Radv.lt., P1925 fondszám. Radvánszky Albert iratain kívül Khuen-Héderváry Károly iratai is bekerültek (22-27.csoport), így feltételezhető, hogy az iratbeadásban Radvánszky Albert unokahúga, Lindelof Sarolta is részt vett, akinek férje volt Khuen-Héderváry Károly [↑](#footnote-ref-3)
4. Kapi Béla emlékirata ki van adva: *Lámpás 2004*; EOL, Raffay-hagyaték, Raffay Sándor önéletrajzi feljegyzései (Magamról, Feljegyzések) [↑](#footnote-ref-4)
5. Az EOL fotótár két világháború közti anyaga főleg az egyetemes egyház ill. a Luther Társaság anyagából került ki. Jellegzetes helyszínek voltak az Deák téri gimnáziumi díszterem, a Deák téri templom, az Üllői úti egyetemes székház tanácsterme [↑](#footnote-ref-5)
6. *Giczi 2005* [↑](#footnote-ref-6)
7. Radvánszky Albert családfáját Hubert Gabriella állította össze és közli e kötet részére írt tanulmányában (köszönet a rendelkezésre bocsátásért) [↑](#footnote-ref-7)
8. EOL, Raffay-hagyaték, Önéletrajzi feljegyzések, Feljegyzések, 8 [↑](#footnote-ref-8)
9. *Nagy Iván: Magyarország családai czímerekkel és nemzedékrendi táblákkal*, Pest 1862, 9.kötet, 559-575 [↑](#footnote-ref-9)
10. Radvánszky György fejét elrettentésképpen egy vasnyársra vastüskére húzták, mely aztán a család tulajdonába került és századokon át ereklyeként őrizték [↑](#footnote-ref-10)
11. *R.Várkonyi Ágnes: Evangélikusok Rákóczi kormányzókörében*, in: Historia Ecclesiastica, 3.évf., 2012, 1.sz., 65 [↑](#footnote-ref-11)
12. Radvánszky János unokatestvérét, Radvánszky Saroltát vette feleségül (1854 Sajókaza-1943 Budapest) [↑](#footnote-ref-12)
13. *A második, 1910*, 42 [↑](#footnote-ref-13)
14. „Ugyanis legkisebb fia kanyaró betegségbe esett falusi birtokán és hogy őt megmentse, sietve vitte a kis beteg fiút ölében, utazóbundájába jól betakarva, Budapestre, mint egykor József és Mária a gyermek Jézust Egyiptomba. A kis fiú a gondos ápolás következtében meg is gyógyult, de az édes apa útközben megkapván fia betegségét csakhamar bajába belehalt.” (*A második, 1910*, 42)

    Elhunytának híre: Evangélikus Egyház és Iskola, 1899, 168. [↑](#footnote-ref-14)
15. A születési anyakönyvi kivonatot az egyházasdengelegi gyülekezet állítja ki, ahová Heréd leánygyülekezetként tartozott (MNL OL Radv.lt. 17/1.); Pusztavarsány neve helyenként más formában szerepel: Varsánypuszta (1937), Pusztaóvarsány [↑](#footnote-ref-15)
16. Radvánszky Albert életrajzi adataira ld. MNL OL Radv.lt. 17/65. [↑](#footnote-ref-16)
17. Radvánszky Albertnek Karolával jó kapcsolata lehetett: Karola 1912-ből megmaradt levele „Édes Albi”-ként szólítja meg (MNL OL, Radv.lt.,21.cs.) [↑](#footnote-ref-17)
18. Radvánszkynak 1890-ben az elemiben kitűnő volt a bizonyítványa (MNL OL Radv.lt., 17/2.) [↑](#footnote-ref-18)
19. Radvánszky 1892-93.évi gimnáziumi színjeles bizonyítványát Raffay Sándor írta alá (MNL OL Radv.lt. 17/3.). A VII-VIII.gimn. osztályt a budapesti Barcsay utcai állami gimnáziumban végezte el [↑](#footnote-ref-19)
20. EOL, Raffay-hagyaték, Önéletrajzi feljegyzések, Feljegyzések, 8.l. [↑](#footnote-ref-20)
21. *Lámpás 2004*, 705 [↑](#footnote-ref-21)
22. Radvánszky Albert apjáról írt életrajza: MNL OL Radv.lt. 17/63. [↑](#footnote-ref-22)
23. jogi kari leckekönyve fotóval és az államtudományi szigorlat 1902-ből (MNL OL Radv.lt., 17/4. és 17/26.) [↑](#footnote-ref-23)
24. a pusztavarsányi kastély a háború végén megsérült, majd a helybeliek széthordták, mára nem maradt semmi belőle [↑](#footnote-ref-24)
25. Első Magyar Általános Biztosító Társaság, Országos Földhitelintézet, Pesti Hazai Első Takarékpénztár [↑](#footnote-ref-25)
26. a kamarási eskü letétele magyar díszruhában (MNL OL Radv.lt. 17/17.) [↑](#footnote-ref-26)
27. a német „Balley Brandenburg des Johanniterordens” tagja Ehrenritter-ként MNL OL Radv.lt. …?) [↑](#footnote-ref-27)
28. 1915-ben a Magyar Vöröskeresztnél végez hadiszolgálatot; a király adományoz hadi érdemkeresztet Eckertsau, 1918.aug.19., (MNL OL Radv.lt. 17/33., 21.) [↑](#footnote-ref-28)
29. Radvánszky Albert Egyházasdengeleg gyülekezet felügyelője volt (*A Magyarországi Evangélikus Keresztyén Egyházegyetem névtára*, Győr 1940, 66) [↑](#footnote-ref-29)
30. *Zsilinszky Mihály: Báró Radvánszky Béla evangélikus gyámintézeti elnök emlékezete* (Egyházunk nagyjai, a Luther-Társaság megbízásából szerk. Payr S.-Kovács S.), Budapest: Hornyánszky, 1908, 21-27 [↑](#footnote-ref-30)
31. *„Trianon és az egyházak”* címmel Szegeden 2023-ban megjelent kötet több tanulmánya foglalkozik az evangélikus egyház határontúlra került részeivel (Felvidék, Délvidék, Burgenland, Erdély) [↑](#footnote-ref-31)
32. *Korányi András: Báró Solymosy Lajos*, in: Evangélikus Harangszó. A Romániai Evangélikus-Lutheránus Egyház lapja (Kolozsvár), 2020.tél, 27-28 [↑](#footnote-ref-32)
33. „Radvánszkyt Zsigmondy mellőzésével én választattam meg. Ha a bányai kerület Zsigmondy mellé áll, ő lett volna az egyetemes felügyelő. Egyénileg meg is érdemelte volna, de gyakorló ügyvédet mégsem állíthattunk az egyház legfőbb méltóságába, főképp, mert felesége rk. volt.” (EOL, Raffay-hagyaték, Önéletrajzi feljegyzések, Magamról, 19.l.) [↑](#footnote-ref-33)
34. EOL Raffay-hagyaték, Önéletrajzi feljegyzések, Magamról, 19 [↑](#footnote-ref-34)
35. *Boleratzky Lóránd: A magyarországi evangélikus egyházfelügyelői intézmény eredete és egyházjogi jelentősége* (A Tiszai Evangélikus Egyházkerület Miskolci Jogakadémiája egyházjogi szemináriumainak kiadványai), Miskolc 1942 [↑](#footnote-ref-35)
36. A beszédet külön füzetben is kiadták: *„Báró Radvánszky Albert egyetemes felügyelő székfoglaló beszéde 1923.március 22-én, Budapesten*” (A Luther Könyvtár és Múzeum füzetei, 3.), Budapest: Horánszky, 1923, 22 l. [↑](#footnote-ref-36)
37. A szétszakított besztercebányai gimnáziumi zászló így válik a Trianonnal szétszakított egyház jelképévé [↑](#footnote-ref-37)
38. A zászló darabjait (az általa megmentett zászlódarabokat, csíkokat) és a kísérő iratokat Rosenauer Lajos, a besztercebányai evangélikus gyülekezet 1919.jan.-febr-ban hivatalban levő iskolákért felelős másodfelügyelője adta be 1929-ben az egyetemes felügyelőnek, dokumentálva az 1919.jan.-febr. cseh megszállást követő megpróbáltatásokat. Jelzet: EOL, Egyetemes iktatott iratok, 284/1929, egyet.ikt. (kiemelve az EOL páncélszekrénybe). Vö. *Trianon 2023*, 83 [↑](#footnote-ref-38)
39. Zsedényi Ede 1860-1875 közt tiszakerületi felügyelő volt, egyetemes felügyelőséget 1875-1879 közt viselt. *Boleratzky Lóránd: A két Zsedényi*, in: Keresztyén Igazság, 1990.március (Új folyam, 5.), 46-50 [↑](#footnote-ref-39)
40. *Raffay Sándor püspök előadása: A keresztyénség és a nevelés* címmel, in: A keresztyén gondolat védelme. Az Egyesület Keresztény Nemzeti Liga által rendezett előadás-sorozat, Budapest: A „Hangya” házinyomdája, 1925, 75-97 [↑](#footnote-ref-40)
41. *Hubert Gabriella: Podmaniczkyana* c. előadása 2007-ből az Egyházi Könyvtárak Egyesülése konferenciáján:

    [https://www.eke.hu/sites/default/files/csatolmanyok/kozgyulesek/2007/2007\_hubert.pdf /2024.júl.16./](https://www.eke.hu/sites/default/files/csatolmanyok/kozgyulesek/2007/2007_hubert.pdf%20/2024.júl.16./) [↑](#footnote-ref-41)
42. *Kiss Jenő: Visszapillantás a Magyar Királyi Erzsébet Tudományegyetem Evangélikus Hittudományi Karának húsz éves történetére 1923-1943* (A Magyar Királyi Erzsébet Tudományegyetem 1942-43.tanévi irataiból), Pécs 1943, 13-17 [↑](#footnote-ref-42)
43. Horthy kinevező levele: „Kedves Báró Radvánszky! A haza szolgálatában szerzett kiváló érdemei elismeréséül Önnek a magyar királyi titkos tanácsosi méltóságot adományozom” (MNL OL, Radv.lt. 17/30.) [↑](#footnote-ref-43)
44. 1938.dec.31. a felsőház alelnöke (MNL OL Radv.lt. 17/35.) [↑](#footnote-ref-44)
45. Az amerikai lutheránus egyházzal *(United Lutheran Church in America)* kötött szerződés, Budapest, 1920.dec.9. Magyar részről Raffay Sándor püspök írta alá (eredeti irattári jelzet: ad 333/1921, Levéltári jelzet: EOL páncélszekrény, V.5. jelzet) [↑](#footnote-ref-45)
46. *Magyar protestáns 1933*, 314-315 [↑](#footnote-ref-46)
47. Kuthy Dezső az egyetemes székházban (Üllői út 24.) működő Luther-otthon igazgatója is volt egyben. Raffay így ír róla: „Az egyetemes felügyelő mellé Kuthy Dezsőt erőszakoltam be, aki meg is mutatta ügyességét és arravalóságát. Kitűnően irányítja a bárót.” (EOL, Raffay-hagyaték, Önéletrajzi feljegyzések, Magamról, 19.l.) [↑](#footnote-ref-47)
48. EOL, Egyetemes egyházi iktatott és elnöki iratsorozatok; Csak szúrópróba-szerűen, hogy pl. az elnöki iratok 1927-ben milyen ügyekkel foglalkoztak: protekció, támogatáskérés evangélikus részére, pl. állásoknál, pénzutalások az egyetemes egyházi pénztárból, egyházi szervezetek, iskolák ügyei (Bethlen Szövetség, levelezés az egyház neves személyeivel (Bruckner Győző jogakadémiai dékánnal, Kaas bárónak Zsilinszky könyvét küldi) [↑](#footnote-ref-48)
49. *Lámpás 2004*, 594 [↑](#footnote-ref-49)
50. *id.Zászkaliczky Pál: Lelkielem és pantalló szerepe egyházi közéletünkben*, in: Fiatalok országútján 1938/1-2. Raffay Sándor hivatalos levélben és személyesen is bírálta ezt az álláspontot. vö. *Isten követségében. Emlékezés Zászkaliczky Pál fóti evangélikus lelkészre*, Fót: Fóti Evangélikus Egyházközség, 2005, 23-25 [↑](#footnote-ref-50)
51. *Mirák 2021*, 147 [↑](#footnote-ref-51)
52. *Lámpás 2004*, 599 [↑](#footnote-ref-52)
53. *Egyházi törvények*, 41.l., 156.§. [↑](#footnote-ref-53)
54. *Lámpás 2004*, 599 [↑](#footnote-ref-54)
55. *Egyházi törvények*, 42.l., XIII.fej., 82.§. [↑](#footnote-ref-55)
56. *Mirák 2021*, 155 [↑](#footnote-ref-56)
57. Radvánszky a koronaőrségről szóló viták kapcsán említi [↑](#footnote-ref-57)
58. *Zsilinszky Mihály: Báró Radvánszky Béla evangélikus gyámintézeti elnök emlékezete* (Egyházunk nagyjai, a Luther-Társaság megbízásából szerk. Payr S.-Kovács S.), Budapest: Hornyánszky, 1908, 17-20 [↑](#footnote-ref-58)
59. Radvánszky koronaőri tisztségének elfoglalásáról az 1942.dec.-i filmhíradó is beszámolt

    <https://filmhiradokonline.hu/watch.php?id=4879> (2024.júl.16.) [↑](#footnote-ref-59)
60. EOL Raffay /pontosan hogy is volt ez?!/. [↑](#footnote-ref-60)
61. Radvánszky A. 1943.dec.16-án a tervezett oltárról keresztről Sándy Gyula tervezővel egyeztet. 1943.dec.22-én Farkas Mária Fébé főnökasszony levele az oltár, színes ablak tervéről, a tervezetről egy színes rajz is maradt (MNL Radv. iratok, 17/38., 13., 44., 49.); 1944-es evangélikus templomok kötet adatgyűjtése, Fébé anyaház templomának története (EOL, gyülekezettörténeti gyűjtemény, bányakerületi doboz) [↑](#footnote-ref-61)
62. a templom szenteléséről szóló képek: 1955.jún.12. (EOL Fotótár, 5.doboz, 10.boríték) [↑](#footnote-ref-62)
63. *Őrállók 2006*, 221.l. [↑](#footnote-ref-63)
64. egy bécsi múzeumigazgató, Trenkwald ötlete volt, 1936 óta tartó mesterkedéséhez német hivatalos körök támogatását is megnyerte (*Fabiny Tibor: Luther Márton végrendelete*, Corvina 1982, 47-51) [↑](#footnote-ref-64)
65. *Liska Endre: A német Memorandum (1940) és fogadtatása. Ahogy a beadvány szerkesztője látta 1992-ben*, in: Lelkipásztor 2019/3. [↑](#footnote-ref-65)
66. Sólyom Jenő és Ordass Lajos is röpiratban fejtette ki kritikáját a memorandummal kapcsolatban

    *Sólyom Jenő: Népi elv és egyházi szervezet*, in: Lelkipásztor, 18.évf., 1941/1.sz.; *Wolf /Ordass/ Lajos: Válasz egy magyarországi német „Memorandum”-ra*, Budapest 1942, 14 l. (Ordass Lajos: Válogatott írások, vál. Szépfalusi István, Bern: Európai Protestáns Szabadegyetem, 1982, 58-70) [↑](#footnote-ref-66)
67. az ügy diplomatikus módon való kezelését, „elfektetését” Ordass Lajos bár megértette, de mégis bírálta (*Ordass Lajos: Önéletrajzi írások*, vál. Szépfalusi István, Bern: Európai Protestáns Szabadegyetem, 1985, 129-134) [↑](#footnote-ref-67)
68. A háború után Franciaországba költözött, ahol leszármazottai ma is élnek [↑](#footnote-ref-68)
69. EOL, II.világháborús gyűjtemény (közte iratok a zsidóüldözésről) [↑](#footnote-ref-69)
70. *Majsai Tamás: A Magyarországi Református Egyház és a holocaust*, in: Világosság, 1995/5, 50-80; *Lámpás 2004*, 471-494 [↑](#footnote-ref-70)
71. *Lámpás 2004*, 531 [↑](#footnote-ref-71)
72. az Üllői úti egyetemes székház védelmét szolgálhatta a levéltárban megmaradt, francia-orosz nyelvű fémtábla (EOL gyűjteménye) [↑](#footnote-ref-72)
73. *Mirák 2021*, 149 [↑](#footnote-ref-73)
74. Radvánszky koronaőrségről szóló emlékiratát publikálta: *Centgraf 1978* [↑](#footnote-ref-74)
75. *Lámpás 2004*, 569 [↑](#footnote-ref-75)
76. *Tánczos Istvánné: Kerekharaszt község monográfiája*, 1954.dec., gépelt kézirat, 14-17 (EOL, Radvánszky Albert-iratgyűjteményben; az anyag elküldését köszönöm Hubert Gabriellának) [↑](#footnote-ref-76)
77. A 2023.évi Radvánszky-emlékkonferencián Mirák Katalin tartott előadást az1945.évi igazoló eljárásról [↑](#footnote-ref-77)
78. *Lámpás 2004*, 566 [↑](#footnote-ref-78)
79. *Giczi Zsolt: Sorsforduló. A magyarországi evangélikusság tapasztalatai a szovjet hadseregről és a kommunisták egyházpolitikai gyakorlatáról 1945-ben*, in: Credo. Evangélikus Műhely, 2001/3-4, 45-48 [↑](#footnote-ref-79)
80. *Lámpás, 2004*, 600 [↑](#footnote-ref-80)
81. *Lámpás 2004*, 600-601 [↑](#footnote-ref-81)
82. *Magyarországi 1947*, 7-11 [↑](#footnote-ref-82)
83. *Böröcz 2012*, 66-68 [↑](#footnote-ref-83)
84. *Magyarországi 1947*, 9 [↑](#footnote-ref-84)
85. *Lámpás 2004*, 594 [↑](#footnote-ref-85)
86. *Lámpás 2004*, 613-626 [↑](#footnote-ref-86)
87. 1948.ápr.18-án Bokor gyülekezete evvel köszöntötte: „Köszöni a hűséget és bölcsességet, amellyel irányította egyházunk hajóját.” A felsőpetényiek levele 1948.ápr.19.: „Mindenkor példás helytállással, nagy hűséggel és hozzáértő bölcsességgel irányította egyházunk ügyeit.” (EOL, Radvánszky iratok, 4.pt. alatti iratok) [↑](#footnote-ref-87)
88. „A felügyelő eleve nem örvendett már túl jó egészségnek: szívbetegségben szenvedett, reumája és kezdődő sérve is volt, az eljárással járó izgalom és megpróbáltatások pedig még jobban kikezdték egészségét.” *(Isó 2023*, 25) [↑](#footnote-ref-88)
89. *Terray László: Nem tehetett mást*, Budapest 1990, 115 [↑](#footnote-ref-89)
90. Radvánszky védőügyvédje, Kardos János, kieszközölte az ügy felfüggesztését, Kardos tudtával azt is ráírták aktájára, hogy „Az eljárás csak a miniszter külön írásbeli rendeletére folytatható!”. Az ügy írásos megszüntetésének nyoma eddig nem került elő (*Isó 2023*, 25) [↑](#footnote-ref-90)
91. *Dezséry László: Nyílt levél az evangélikus egyház ügyében*, Budapest: szerzői kiadás, 1948, 7 [↑](#footnote-ref-91)
92. *Széchenyi Kinga: Megbélyegzettek. A kitelepítések tragédiája*, Pomáz 2008 [↑](#footnote-ref-92)
93. MNL OL Radv.lt., 17/60. [↑](#footnote-ref-93)
94. Reök Iván egyetemes felügyelő 1951.jún.28. levelében kérelmezte, hogy Radvánszkyt mentesítsék a kényszerlakhely kijelölése alól (MNL OL Radv.lt., 17/50.) [↑](#footnote-ref-94)
95. Felsőgöd, Ságvári u.21. [↑](#footnote-ref-95)
96. Radvánszky Albert 1955.máj.11-én, Vető Lajos püspöknek címzett levéllel adta át a nyársat, aki azt megköszönte, és jelezte, hogy a levéltár páncélszekrényében helyezték el (Egyet.ikt. 252/1955; EOL, EOL-fond, Levéltártörténeti iratok. Az adatot köszönöm Csermelyi József levéltáros kollégának). A vasnyárs évtizedekig a levéltár páncélszekrényében volt, ma az evangélikus múzeum állandó kiállításán látható [↑](#footnote-ref-96)
97. MNL OL Radv.lt. 17/51., 51/2., 52/1. [↑](#footnote-ref-97)
98. MNL OL Radv.lt. 17/53/1. [↑](#footnote-ref-98)
99. feltehetően az Ördögárok u.9. alatti idősek otthonának lakója volt (*Koren Emil: Sztehlo Gábor élete és szolgálata*, Budapest: az Országos Evangélikus Múzeum kiadása, 1994, 63) [↑](#footnote-ref-99)
100. *Koren Emil: Sztehlo Gábor élete és szolgálata*, Budapest: Evangélikus Országos Múzeum kiadása, 1994, 63 [↑](#footnote-ref-100)
101. a fotón: Radvánszkyn kívül Markó Árpád és még két hölgy látható. Radvánszkyn látszik a kor, de úriemberi megjelenését megőrizte. A fotó Schermann Ákos (Érd) tulajdona [↑](#footnote-ref-101)
102. 2024.jún.25-én személyesen Kákay István mesélte el Radvánszkyra vonatkozó emlékeit (akinek köszönöm a közlést). Egy feljegyzést készítettem (Radvánszky Albert-anyaggyűjtés) [↑](#footnote-ref-102)
103. a gyászjelentést özv. K. Héderváry Károlyné sz. Lindelof Sarolta adta ki, az ő lakáscíme lett feltüntetve: Felsőgöd, Mátyás u.36.: „a maga és a kiterjedt rokonság nevében, szomorú szívvel tudatja, hogy szeretett nagybátyja, a legjobb rokon és melegszív ember dr.Radvánszky Albert 1963.febr.5-én áldásos életének 83.esztendejében, rövid, de súlyos szenvedés után Budapesten elhunyt.” [↑](#footnote-ref-103)
104. A sírban a felirat szerint négy személy van eltemetve: közülük az egyik Radvánszky Alberten, a másik Radvánszky Albert édesanyja: özv. báró Radvánszky Jánosné Radvánszky Sarolta 1854-1943. A sír pontos megjelölése: Farkasréti-temető, Érdi úti kriptasor, ERDI-ARK/0/0/1 kripta (Állapotrögzítő leírás báró Radvánszky Albert nyughelyéről, 2022.07.05., Káldyné Csiky Csenge, az Országos Iroda építési osztály munkatársa, Radvánszky Albert-adatgyűjtés; az adatot köszönöm Garai Péternek, az építési osztály munkatársának) [↑](#footnote-ref-104)
105. Evangélikus Élet, 1963.febr.17.sz., 4.l., a Hírek rovatban [↑](#footnote-ref-105)
106. Az evangélikus egyház országos bírósága 1992-ben az 1945-1989 között sérelmet szenvedett lelkészek, egyházi tisztviselők csoportos rehabilitációjáról hozott határozatot, a 84 fős listát azonban nem közölték (Evangélikus Élet, 1992.máj.31., 22.sz.). A Keresztyén Igazság 1993.tavaszi (új folyam 17.sz., 43-44 közölte a rehabilitáltak 84 fős (valójában 96) fős listáját. Ebben Radvánszky Albert az 59.számon szerepelt. A lista közlésével és a listával kapcsolatos problémákról, vitáról a Keresztyén Igazság következő, 1993.nyári száma számolt be [↑](#footnote-ref-106)
107. *Botta István: Báró Radvánszky Albert*, in: Keresztyén Igazság, 1990.szept (Új folyam 7.)., 34-35. [↑](#footnote-ref-107)
108. „Megkésett tiszteletként 1990.szeptemberében, születése 110.évfordulóján a Johannita Lovagrend tette le sírjára az emlékezés és hála koszorúját.” (*Fabiny Tibor: báró Radvánszky Albert 1880-1963*, in: Evangélikus Naptár, 1993, 61-62) [↑](#footnote-ref-108)
109. *Czenthe Miklós: Koronaőr és egyetemes felügyelő*, in: Evangélikus Élet, 2007/33.sz.; *Mirák Katalin: Akinek az őrző szerep jutott – Báró Radvánszky Albert emlékezete,* in: Evangélikus Élet 2020.okt.19.; *Mirák Katalin: Mozaikok egy báró életéből. Radvánszky Albert egyetemes felügyelő emlékezete*, 1-3.rész, in: Evangélikus Élet, 1.rész: 2023.febr.5-12.; 3.rész: 2023.márc.5-12, 37-39 [↑](#footnote-ref-109)
110. *Mirák 2021* [↑](#footnote-ref-110)
111. *Prőhle Gergely: Radvánszky Albert mai szemmel*, in: Evangélikus Élet, 2023.febr.5-12., 38 [↑](#footnote-ref-111)
112. Evangélikus egyháztörténeti szempontból az acsai Prónay-kastély gyűjteményének elégetése, elpusztítása, ill. az Aszódra szállított bányakerületi levéltár régi iratgyűjteménye megsemmisülése jelent pótolhatatlan veszteséget. A pusztításban időnként a szovjet „felszabadítókon” kívül a helyi lakosság is kivette a részét [↑](#footnote-ref-112)